Diari Oficial de la Generalitat Valenciana


Sumari del DOGV 7636, del 15-10-2015 (2015/8309)

RESOLUCIÓ de 14 de setembre de 2015, de la Conselleria d'Educació, Investigació, Cultura i Esport, per la qual es convoca concurs de selecció de centres públics educatius de titularitat de la Generalitat per a la gestió autònoma de programes anuals de formació permanent del professorat de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7636

Data del DOGV
:   15-10-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/8309


Data del document
:   14-09-2015

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * ajuda pública

RESOLUCIÓ de 14 de setembre de 2015, de la Conselleria d'Educació, Investigació, Cultura i Esport, per la qual es convoca concurs de selecció de centres públics educatius de titularitat de la Generalitat per a la gestió autònoma de programes anuals de formació permanent del professorat de la Comunitat Valenciana. [2015/8309]  
La Llei Orgànica 2/2006, de 3 de maig, d'Educació, estableix en l'article 102 que la formació permanent constitueix un dret i una obligació de tot el professorat i una responsabilitat de les administracions educatives i dels mateixos centres.  
L'Ordre 65/2012, de 26 d'octubre, de la Conselleria d'Educació, Formació i Ocupació, que estableix el model de formació permanent del professorat i el disseny, reconeixement i registre de les activitats formatives, introdueix com a principi de l'organització integral de la formació permanent del professorat l'autonomia dels centres educatius, així com el protagonisme dels equips directius i docents.  
  
L'objectiu prioritari de la formació del professorat és la millora de la funció docent per a aconseguir l'èxit acadèmic, personal i social de l'alumnat. Així, els centres educatius són el primer nucli per a impulsar aquesta formació i donar resposta a les necessitats sorgides de l'anàlisi de la pràctica docent.  
Les actuacions resultants han d'incidir en els processos d'ensenyament-aprenentatge dins i fora de l'aula, en la convivència escolar i en la gestió i la coordinació pedagògica dels cicles i departaments. Juntament amb el desenvolupament individual de les competències professionals, s'ha de potenciar també el treball en equip del professorat, necessari per a l'adequada organització del centre educatiu, el desenvolupament dels principis democràtics i l'elaboració i foment de qualsevol projecte pedagògic que es considere innovador.  
Per tant, els centres han de comptar amb les eines i el suport de l'Administració per a concretar les necessitats formatives del claustre en el seu conjunt, així com de cada un dels membres que el componen.  
  
La Conselleria d'Educació, Investigació, Cultura i Esport vol impulsar mesures que permeten a cada centre educatiu, a més d'identificar les seues pròpies necessitats, proposar solucions i desenvolupar-les, amb l'objecte de millorar l'equitat i l'excel·lència com a factors indissolubles que asseguren la qualitat del sistema educatiu.  
Per tot això, i en virtut de les competències que m'atribueix el Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat, i el Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, vista la proposta del secretari autonòmic d'Educació i Investigació, resolc:  
  
Primer. Convocatòria  
1. Es convoca un concurs de selecció de centres públics educatius d'ensenyaments d'Educació Infantil, Educació Primària, Educació Secundària Obligatòria, Batxillerat, Formació Professional, ensenyaments de règim especial i educació de persones adultes, de titularitat de la Generalitat.  
2. Per mitjà d'aquest concurs, els centres seleccionats podran obtindre una assignació econòmica i suport específic del Centre de Formació, Innovació i Recursos Educatius (CEFIRE).  
3. S'aproven les bases per les quals es regirà aquesta convocatòria, que s'inclouen com a annex d'aquesta resolució.  
  
Segon. Finançament  
El finançament, fins a un màxim de 2.000.000 d'euros, anirà a càrrec de l'aplicació pressupostària 52.74.58.290.33.5 de l'exercici pressupostari per a 2015.  
  
Tercer. Delegació  
Es delega en el secretari autonòmic d'Educació i Investigació la facultat de resoldre aquesta convocatòria i se l'autoritza perquè dicte les resolucions i instruccions necessàries per a l'execució d'aquesta resolució.  
  
Quart. Producció d'efectes  
Aquesta resolució produirà efectes des de l'endemà de la publicació en el Diari Oficial de la Comunitat Valenciana.  
  
De conformitat amb els articles 106, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la jurisdicció contenciosa administrativa, contra aquesta resolució, que posa fi a la via administrativa, es podrà interposar un recurs potestatiu de reposició o, directament, un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició s'haurà d'interposar davant del conseller d'Educació, Investigació, Cultura i Esport en el termini d'un mes a partir de l'endemà de ser publicada.  
b) El recurs contenciós administratiu s'haurà de plantejar davant del jutjat del Tribunal Superior de Justícia de la Comunitat Valenciana en el termini de dos mesos a partir de l'endemà de ser publicada.  
  
València, 14 de setembre de 2015.- El conseller d'Educació, Investigació, Cultura i Esport: Vicent Marzà Ibáñez.  
  
  
ANNEX  
Bases de la resolució per la qual es convoca un concurs de selecció de centres públics educatius de titularitat de la Generalitat per a la gestió autònoma de programes anuals de formació permanent del professorat de la Comunitat Valenciana  
  
Primera. Objecte de la convocatòria  
L'objecte d'aquesta convocatòria és la selecció de centres públics educatius de titularitat de la Generalitat per a la gestió autònoma de programes anuals de formació permanent del professorat, amb una assignació econòmica i suport específic per part dels CEFIRE.  
  
  
Segona. Duració de les activitats  
1. Les activitats de formació que es desenvoluparan es faran explícites en el programa anual de formació del centre (PAF), recollit en la programació general anual (PGA), la qual comptarà amb l'aprovació del claustre del professorat.  
2. Els PAF dels centres educatius es desenvoluparan al llarg del curs 2015-2016 basant-se en el disseny d'activitats recollit en la PGA.  
2. Si les característiques de la formació exigeixen una duració major, s'indicaran les etapes i els resultats que cal obtindre en cada curs acadèmic.  
  
Tercera. Participants  
1. Podran participar en aquest concurs els centres públics educatius d'ensenyaments d'educació infantil, educació primària, educació secundària obligatòria, batxillerat, formació professional, ensenyaments de règim especial i educació de persones adultes de titularitat de la Generalitat.  
2. Les sol·licituds de participació en la convocatòria desenvoluparan les activitats recollides en la PGA.  
  
Quarta. Àmbits de treball de les activitats finançades  
1. Les activitats formatives finançades amb l'ajuda adjudicada tractaran de les línies estratègiques del Pla Anual de Formació Permanent del Professorat per al curs 2015-2016:  
a) Noves metodologies d'ensenyament-aprenentatge com a eina per a aconseguir l'èxit escolar, personal i social.  
b) La formació plurilingüe.  
c) Coeducació: la perspectiva de gènere en el currículum escolar.  
d) La incorporació i augment de la presència de les tecnologies de la informació i la comunicació (TIC) en els processos d'ensenyament/aprenentatge.  
e) Escola inclusiva: convivència, atenció a la diversitat i tutoria.  
f) La dimensió europea de l'educació: Erasmus+.  
g) Organització escolar i participació social.  
h) Desenvolupament i implantació del currículum.  
2. Les activitats de formació consideraran al centre educatiu com el nucli formatiu bàsic, amb autonomia per a detectar les seues pròpies necessitats, proposar les solucions adequades i avaluar la incidència en l'aula, amb el suport i l'assessorament de la xarxa de CEFIRE.  
  
Cinquena. Termini de presentació de sol·licituds  
El termini de presentació de les sol·licituds serà de 10 dies naturals a partir de l'endemà de la publicació d'aquesta ordre en el Diari Oficial de la Comunitat Valenciana.  
  
Sisena. Formalització de les sol·licituds  
1. La direcció del centre educatiu, a través del coordinador o coordinadora de formació, haurà de presentar per via telemàtica, per mitjà del formulari disponible en la pàgina de la Conselleria d'Educació, Investigació, Cultura i Esport / Educació / Formació del professorat, la sol·licitud de participació, així com el certificat de la secretaria del centre en què es transcriga literalment l'acta del claustre amb el compromís d'adoptar i realitzar les accions formatives incloses en el PAF, l'existència o no de romanent de cursos anteriors i la seua quantificació i el nombre total de professors del claustre implicats.  
  
2. En la sol·licitud de participació esmentada hauran d'indicar i prioritzar els cursos o jornades (amb un màxim de 5) i la quantificació horària per cada un.  
3. Els cursos hauran de tindre un mínim de 20 hores i un màxim de 30 hores. Les jornades hauran de tindre 8 hores de mínim i 10 hores de màxim.  
4. Es requereix la participació mínima del 20 % del claustre, o de 5 professors o professores en el cas que el claustre tinga menys de 20 membres.  
5. Quan es tracte de centres educatius que tinguen menys de 5 professors o professores, podran agrupar-se per a la realització de les accions formatives de manera conjunta. Els equips directius d'aquests centres designaran un únic coordinador o coordinadora de formació, que presentarà la sol·licitud de participació, així com el certificat corresponent firmat per les secretaries dels centres educatius respectius.  
  
  
Setena. Comissió avaluadora  
1. L'ordenació i la instrucció de l'expedient serà realitzada pel Servei de Formació del Professorat. A fi de valorar les sol·licituds i atendre les reclamacions, es crea una comissió de valoració de sol·licituds presidida pel cap del Servei de Formació del Professorat, o la persona en qui delegue, i constituïda per:  
a) Tres assessors o assessores de formació i/o directors o directores de CEFIRE, designats per la Secretaria Autonòmica d'Educació i Investigació.  
b) Un funcionari o funcionària de la Secretaria Autonòmica d'Educació i Investigació, que exercirà les funcions de secretaria, amb veu i vot.  
2. A les reunions de la comissió hi podrà assistir un representant de cada un dels sindicats que formen part de la Mesa Sindical Sectorial d'Educació, amb veu però sense vot.  
3. La comissió ajustarà la seua actuació a les disposicions dels articles 22 i següents de la Llei de Règim Jurídic de les Administracions Públiques i del Procediment Administratiu Comú.  
  
Huitena. Criteris de baremació, quantificació econòmica i estudi de les sol·licituds  
1. S'utilitzarà un sistema de distribució proporcional per divisors. La fórmula dels divisors és V/N, on V representa el nombre total de professors implicats en les accions formatives, i N representa cada un dels nombres enters des de l'1 fins al 5, que és el nombre màxim d'accions objecte d'ajudes.  
S'ordenaran els quocients de les divisions de major a menor i aniran seleccionant-se i quantificant econòmicament fins a esgotar el pressupost de la convocatòria, d'acord amb els criteris marcats en els punts següents.  
2. Una vegada realitzat l'estudi de les sol·licituds, la comissió de valoració repartirà la quantia de les ajudes que cal concedir individualment amb els criteris següents:  
a) A l'únic efecte de càlcul d'ajudes d'aquesta convocatòria, s'estableix una quantificació econòmica mitjana de 50 ?/hora quan corresponga a un curs de formació i de 150 ?/hora quan corresponga a una jornada.  
b) A tots els centres seleccionats se'ls assignarà, com a mínim, una quantia econòmica suficient per a realitzar la primera activitat prioritzada, sempre que no se sobrepasse el límit pressupostari d'aquesta convocatòria i, com a màxim, una quantia corresponent a 150 hores de cursos.  
c) En cas d'empat es prioritzarà per l'ordre següent:  
c.1. Centres que no hagen sigut seleccionats en la convocatòria anterior.  
c.2. Centres amb menor romanent.  
d) Una vegada assignada la quantia econòmica per la primera acció formativa es descomptarà de la quantitat que corresponga al centre educatiu l'import del romanent, en el cas que n'hi haja.  
e) Una vegada realitzada aquesta operació, aniran seleccionant-se els quocients majors, quantificats econòmicament, fins a esgotar el finançament màxim d'aquesta convocatòria.  
  
Novena. Resolució  
1. La proposta de resolució provisional dels projectes seleccionats es farà pública en la pàgina web de la Conselleria d'Educació, Investigació, Cultura i Esport / Educació / Formació del professorat.  
  
2. Hi haurà un termini de cinc dies naturals per a reclamar davant de la comissió de valoració de sol·licituds, la qual resoldrà sobre les reclamacions a la proposta de resolució provisional i elevarà la proposta de resolució definitiva a la Secretaria Autonòmica d'Educació i Investigació, que resoldrà sobre la convocatòria per delegació del conseller d'Educació, Investigació, Cultura i Esport. La presentació d'al·legacions es realitzarà a través de la pàgina web de Conselleria d'Educació, Investigació, Cultura i Esport / Educació / Formació del Professorat.  
3. Tant en la resolució provisional com en la definitiva seran especificats els centres amb l'aportació econòmica concedida.  
4. La resolució definitiva es publicarà en la pàgina web de la Conselleria d'Educació, Investigació, Cultura i Esport.  
5. El termini màxim per a resoldre sobre aquesta convocatòria serà de 3 mesos des de la data d'efectes de la convocatòria.  
6. L'efecte que produiria el silenci administratiu, si transcorre el termini màxim sense que s'haja dictat i notificat la resolució corresponent, seria desestimatori de les sol·licituds.  
  
Deu. Suport, coordinació i seguiment  
1. Cada sol·licitud designarà el coordinador o coordinadora de formació, que assumirà les funcions de coordinació de les activitats i de dinamització del treball programat, les de gestió i administració dels recursos assignats i les d'ompliment de tota la documentació administrativa, a més de ser el garant de la participació de cada persona en el projecte donant fe de la manera en què es realitza.  
2. El coordinador o la coordinadora de formació exercirà també funcions de coordinació amb el CEFIRE representant l'equip docent participant.  
3. Els CEFIRE oferiran formació específica per a l'elaboració i el desenvolupament de les activitats de formació sense perjudici de la col·laboració que s'establisca amb altres òrgans de l'Administració o altres entitats.  
  
Onze. Obligacions dels beneficiaris  
1. L'acceptació de la realització de les activitats de formació finançades amb l'ajuda aprovada implica, per part dels centres seleccionats, els compromisos següents:  
a) Realitzar les activitats durant el curs 2015-2016.  
b) Assignar la quantitat rebuda per a despeses generals de les activitats de formació.  
c) Realitzar les activitats que, per al seguiment, establisca la comissió d'avaluació.  
d) Incorporar a la memòria final un annex d'aplicació del programa anual de formació del professorat, segons el format que es proporcione a través de la pàgina web del Servei de Formació del Professorat, incloent-hi com a mínim:  
d.1) Memòria econòmica.  
d.2) Còpia de les factures que acrediten les despeses generades pel projecte de formació, amb l'especificació de cada un dels conceptes que s'hi estableixen.  
d.3) Relació de professionals i institucions que han impartit o coordinat la formació, amb expressió del títol de la ponència impartida, el nombre d'hores i la data d'impartició de cursos, conferències, etc.  
  
d.4) informe de valoració del claustre del centre.  
e) Aquesta documentació es presentarà durant el mes de juliol de 2016.  
  
Dotze. Forma de pagament  
1. L'entrega de l'assignació econòmica es realitzarà, una vegada concedida, per transferència bancària al centre docent per mitjà d'ordres de pagament en ferm, a proposta de la Conselleria d'Educació, Investigació, Cultura i Esport, a càrrec del pressupost anual de l'exercici 2015.  
  
2. En cas que no siga lliurada al CEFIRE corresponent la memòria final que recull els resultats de les activitats de formació recollides en el pla anual de formació, el centre educatiu tindrà l'obligació de reintegrar l'import concedit.  
3. Tota alteració de les condicions que es tenen en compte per a la concessió de les aportacions econòmiques podrà donar lloc a la modificació de la resolució de concessió.  
4. L'obtenció concurrent d'altres ajudes pel mateix concepte podrà donar lloc a la modificació de la resolució de concessió.  
  
Tretze. Justificació de les despeses  
1. En el desenvolupament de les activitats de formació podran presentar-se, per a la seua justificació, les despeses següents:  
a) Docència o assessorament per experts externs al centre. No per assistència a cursos o jornades.  
b) Desplaçaments, només en els casos en què les activitats de formació es realitzen en centres de diferent localitat o quan siga necessari per al desenvolupament d'alguna activitat. No per assistència a cursos o jornades.  
2. La quantitat rebuda es dedicarà íntegrament a les activitats de formació i s'haurà fer d'acord amb l'article 304 del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic.  
3. Atés el caràcter de sobredotació per despeses extraordinàries de funcionament, en els documents de control de l'activitat econòmica del centre hauran d'especificar-se clarament els ingressos i les despeses que es produïsquen a conseqüència del projecte de formació.  
  
Catorze. Avaluació i certificació  
1. Cada CEFIRE establirà el pla de seguiment per al PAF dels seus centres adscrits.  
2. Els CEFIRE podran demanar als centres la informació que consideren necessària per a la correcta avaluació de les activitats.  
3. Els CEFIRE, amb la comprovació prèvia que s'han complit les obligacions dels beneficiaris, i comptant amb els informes de seguiment, elaborarà la documentació següent:  
a) Les actes finals d'avaluació, per a emetre els certificats corresponents. Als assistents se'ls podrà certificar quan acrediten com a mínim un 85 % d'assistència, segons el nombre total d'hores pel qual es van dissenyar les activitats de formació. Les activitats, per a ser certificades, hauran de complir les disposicions de l'Ordre 65/2012, de 26 d'octubre, i el que s'estableix respecte d'això en la Resolució de 25 de juliol de 2014, per la qual s'estableix el pla anual de formació. En els certificats expedits constarà el mateix nombre d'hores de formació per a tots els participants.  
b) La relació de centres que no han complit les bases d'aquesta ordre perquè la Secretaria Autonòmica d'Educació i Investigació prenga les mesures oportunes.